પછી દરદીને ગ્લુકોઝનો બાટલો ચડાવ્યો, એટલે એનામાં શક્તિ આવી. ત્યાં બાળકના હાથનું દર્શન થયું. બાળક આડું હતું. હાથ કાપીને બાળકને ફેરવી તો જ જન્મી શકે તેમ હતું. સાથે હથિયાર હતું નહિ. ગામમાંથી ધારિયું મગાવી, તેને ઉકાળી ને તેનાથી હાથ કાપી નાખ્યો. બાળકને ફેરવી, પ્રસવ કરાવી દીધો. ત્રણ ટાંકા આવ્યા, પણ બાઈ બચી ગઈ. આખું ગામ ભેગું થઈ ગયું હતું. બહેનો તો મને વહાલ કરવા લાગી. ઘર સાવ ગરીબ હતું. એટલે હથિયાર ઉકાળવા તપેલું પણ પડોશીને ત્યાંથી લાવેલા, સામેથી વીસ રૂપિયા એને રાબ, દૂધ વગેરે માટે મેં આપ્યા.લીમડાનાં પાનની પથારી એ જ એનું અન્ટિસેપ્ટિક. સાતમે દિવસે ટાંકા કાઢવા ગઈ, ત્યારે જોયું તો જરાય સેપ્ટિક થયેલું નહિ. પંદર દિવસ પછી એ બહેન ઘાસની ગાંસડી લાવતી થઈ ગઈ.